సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
విశాఖ పిచ్‌ని ‘కెప్టెన్’ హోదాలో ధోని పరిశీలన
సాధారణంగా జట్టు కెప్టెన్, కోచ్‌కి మాత్రమే పిచ్‌ని పరిశీలించేందుకు స్టేడియం క్యూరేటర్లు అనుమతిస్తారు. కానీ.. ఈ మాజీ ‘కెప్టెన్’పై ఉన్న గౌరవంతో వైజాగ్ క్యూరేటర్ అనుమతించినట్లు తెలుస్తోంది
Samayam Telugu | Updated:
Oct 23, 2018, 04:54PM IST
వెస్టిండీస్‌తో విశాఖపట్నం వేదికగా భారత్ జట్టు బుధవారం రెండో వన్డేలో తలపడనుంది. ఈ మ్యాచ్‌ కోసం ఇప్పటికే నగరానికి చేరుకున్న ఇరు జట్ల ఆటగాళ్లు.. మంగళవారం నెట్స్‌లో ప్రాక్టీస్ చేశారు. భారత్ ప్రాక్టీస్ సెషన్ ముగిసిన తర్వాత.. అంబటి రాయుడితో కలిసి నేరుగా పిచ్‌ దగ్గరకు వెళ్లిన మహేంద్రసింగ్ ధోని.. స్వయంగా పిచ్‌ను తడిమి పరిశీలించాడు.
సాధారణంగా జట్టు కెప్టెన్, కోచ్‌కి మాత్రమే పిచ్‌ని పరిశీలించేందుకు స్టేడియం క్యూరేటర్లు అనుమతిస్తారు. కానీ.. ఈ మాజీ ‘కెప్టెన్’పై ఉన్న గౌరవంతో వైజాగ్ క్యూరేటర్ అనుమతించినట్లు తెలుస్తోంది. గత ఏడాది జనవరిలో భారత వన్డే, టీ20 జట్టు కెప్టెన్సీ బాధ్యతల నుంచి ధోనీ తప్పుకున్నా.. ఇప్పటికీ అనధికార ‘కెప్టెన్‌’ హోదాలో బౌలింగ్ మార్పు, ఫీల్డింగ్ కూర్పు చేస్తుంటాడు. తాజాగా వైజాగ్ పిచ్ పరిశీలన కూడా ఈ కోవలోకే వస్తుందేమో..?
గౌహతి వేదికగా గత ఆదివారం ముగిసిన తొలి వన్డే మ్యాచ్‌లో 323 పరుగుల భారీ లక్ష్యాన్ని కెప్టెన్ విరాట్ కోహ్లి (140: 107 బంతుల్లో 21x4, 2x6) , రోహిత్ శర్మ (152 నాటౌట్: 117 బంతుల్లో 15x4, 8x6) శతకాలు బాదడంతో భారత్ జట్టు 42.1 ఓవర్లలోనే ఛేదించేసిన విషయం తెలిసిందే. దీంతో.. ఐదు వన్డేల సిరీస్‌లో భారత్ జట్టు 1-0తో ఆధిక్యంలో కొనసాగుతోంది.
విశాఖ వన్డే కోసం ఈరోజు సెలక్టర్లు ప్రకటించిన భారత్ జట్టు: విరాట్ కోహ్లి (కెప్టెన్), శిఖర్ ధావన్, రోహిత్ శర్మ, అంబటి రాయుడు, రిషబ్ పంత్, మహేంద్రసింగ్ ధోని (వికెట్ కీపర్), రవీంద్ర జడేజా, కుల్దీప్ యాదవ్, చాహల్, ఉమేశ్ యాదవ్, మహ్మద్ షమీ, ఖలీల్ అహ్మద్